شمس وسط الليل (بالنݣليزية: Midnight sun) هي ضاهرة طبيعية كاتطرا فالشهورة دالصيف فلبلايص اللي جات فالشمال ديال الدايرة لقطبية دالشمال أولّا على لجانوب ديال الدايرة لقطبية دلجانوب، فاش الشمش كاتبقى فالسما واخّا من لمفتراض خاص يكون الليل فداك لوقت. فاش كاتشاف هاد الضاهرة من لقطب الشمالي، كاتبان الشمش باللي كاتحرّك من ليسر حتال ليمن، ولاكين فلقطب لجانوبي، نفس لحركة كاتطرى من ليمن حتال ليسر. هادشي كايطرا فخطوط ديال لعرض مابين 65°44' حتال 90° شمال أولّا جانوب، وماكاتحبسش نيشان فالدواير لقطبية بسباب لينعيكاس. حيتاش ماكاينينش شي مدون ولّا ڤيلاجات دايمين فلجانوب ديال الدايرة لقطبية دلجانوب (من غير لمحطات ديال لبحت)، الدول اللي كاتطرا فيهوم هاد الضاهرة هوما الدول اللي لأرض ديالهوم دايزة منهوم أولا كاينين فالشمال ديال الدويرة لقطبية دالشمال. هاد الدول هوما: لميريكان (ألاسكا)، كانادا، إسلاندا، الدانمارك (ݣرينلاند)، النورڤيج، السويد، فينلاندا وروسيا. الربع ديال فينلاندا كاين فالشمال ديال الدايرة لقطبية، والنقطة ديال لبلاد اللي كاينة فالشمال ݣاع ماكاتغربش فيها الشمش 60 يوم. فسڤالبارد اللي تابعة للنورڤيج، الشمش ماكاتغبرش من تقريبا 19 أبريل حتال 23 غشت. لحالات لقصوى لهاد الضاهرة تقدر تشاف فالنقاط لقطبية، فاش الشمش ماكاتغربش نص عام.